Nastavak borbi u Libiji
Pobunjenici u Libiji upozoravaju da bi u gradu Misrati, na zapadu, moglo da dođe do „masakra“ ukoliko im NATO ne pruži veću podršku 
Libijski pobunjenici saopštili su da je masakr u Misrati neminovan, ukoliko im NATO ne pruži veću podršku u borbi protiv vladinih trupa. Portparol pobunjeničkih snaga saopštio je da su u raketnom napadu na stambeno područje, blizu tog lučkog grada, poginule 23 osobe. Na amaterskom video snimku, koji nije mogao da bude provjeren iz nezavisnih izvora, vidi se značajna šteta na zgradama. Misrata je pod opsadom već šest nedjelja i međunarodne organizacije upozoravaju na sigurnu humanitarnu krizu u tom gradu. Zapadna vojna alijansa podijeljena je u vezi sa učešćem većeg broja saveznika u intenziviranim bombaškim napadima. Članice NATO-a su međutim u Berlinu, umjesto podjela, u prvi plan istakle zajednički cilj u Libiji - odlazak Moamera Gadafija sa vlasti. Generalni sekretar NATO-a Anders Fog Rasmusen je na sastanku ministara inostranih poslova saopštio da alijansa preduzima sve mjere da bi spriječila brutalne i sistematske napade Gadafija na njegov narod. Rasmusen je međutim dodao da sama vojna sila ne može da obezbijedi rješenje krize. Američka državna sekretarka Hilari Klinton izjavila je na sastanku da će SAD "snažno podržati" vojna nastojanja NATO-a u Libiji, pozvala zemlje članice da ostanu jedinstvene i istakla da je potrebno izvršiti dodatni politicki pritisak na Gadafija. O situaciji u Libiji raspravljalo se i na konferenciji u Kairu, kojoj su prisustvovali zvaničnici Evropske unije, Arapske lige i Afričke unije. Generalni sekretar Ujedinjenih nacija Ban Ki-Mun kazao je da su delegati postigli saglasnost o jedinstvenom pristupu u nalaženju dugoročnog rješenja libijske krize. Takođe je pozvao na hitan prekid vatre. Lideri najvećih svjetskih ekonomija u ekspanziji - Kine, Rusije, Indije, Brazila i Južnoafričke Republike- su na sastanku u Kini saopštili da bi situaciju u Libiji trebalo riješiti bez upotrebe vojne sile. Libijska državna televizija u međuvremenu je emitovala snimak Moamera Gadafija kako obilazi Tripoli u otvorenom vozilu dok je, kako je saopšteno, NATO bombardovao libijsku prijestonicu. U izvještaju se takođe navodi da su vazdušni napadi izvedeni danas, dok dopisnici Rojtersa kažu da su čuli četiri eksplozije i vidjeli dim kako se diže iznad jugoistočnog dijela grada.